แบงก์รัฐรวมพลังปั้นโอท็อป
ร่วมปล่อยกู้สร้างเถ้าแก่น้อย1.6แสนล้านออมสินเต็มที่ให้หลักแสนบาทถึง10ล้าน
29 ต.ค. 2565

ร่วมปล่อยกู้สร้างเถ้าแก่น้อย1.6แสนล้านออมสินเต็มที่ให้หลักแสนบาทถึง10ล้าน
แบงก์รัฐรวมพลังสร้างเถ้าแก่เอสเอ็มอีโอท็อป พร้อมปล่อยกู้ 1.6 แสนล้านบาท ใน 3 ปี
กระทรวงมหาดไทย กรมการพัฒนาชุมชน และสถาบันการเงินเฉพาะกิจของรัฐ 6 แห่ง ผนึกกำลังเพื่อสนับสนุนผู้ประกอบการ SMEs OTOP และวิสาหกิจชุมชนให้เข้มแข็ง ด้วยการสนับสนุนเงินกู้ในรูปแบบของ “Clinic ทางการเงิน” โดยมีเป้าหมายจะให้การสนับสนุนสินเชื่อสำหรับโครงการนี้ในระยะเวลา 3 ปี (2556–2558) ในวงเงินรวม 1.6 แสนล้านบาท
นอกจากนี้ จะเปิดให้คำปรึกษาทางการเงิน ความรู้การสร้างโอกาสทางธุรกิจ เพื่อพัฒนาผู้ประกอบการ SMEs OTOP และวิสาหกิจชุมชน ให้สามารถเข้าถึงแหล่งเงินทุนในระบบมากขึ้น มีผลิตภัณฑ์ที่พร้อมส่งออก โดยขณะนี้มีผู้สนใจยื่นขอสินเชื่อกับสถาบันการเงินเฉพาะกิจทั้ง 6 แห่ง จำนวน 110 ราย เป็นเงิน 500 ล้านบาท
นายวรวิทย์ ชัยลิมปมนตรี ผู้อำนวยการธนาคารออมสิน เปิดเผยว่า ธนาคารตั้งเป้าหมายปล่อยสินเชื่อให้ผู้ประกอบการเอสเอ็มอีในปีนี้ไม่ต่ำกว่า 1 หมื่นล้านบาท โดยจะมุ่งเน้นที่การปล่อยสินเชื่อให้ผู้ประกอบการกลางน้ำ เช่น กลุ่มโอท็อปและเอสเอ็มอีที่มีความต้องการสินเชื่อเพื่อใช้เป็นทุนหมุนเวียนไม่ต่ำกว่า 10 ล้านบาทต่อราย โดยคิดดอกเบี้ยในอัตราลูกค้าชั้นดี (เอ็มแอลอาร์) ซึ่งปัจจุบันอยู่ที่ 7% บวกความเสี่ยงอีก 1% 
ทั้งนี้ กลุ่มผู้ประกอบการกลางน้ำ จัดเป็นกลุ่มที่มีความเข้มแข็งระดับ 4 และอยู่ระหว่างการพัฒนาคุณภาพสินค้าเพื่อไต่ระดับเป็นผู้ส่งออก ถือว่าเป็นกลุ่มที่มีจำนวนมากที่สุด ซึ่งนอกจากการให้สินเชื่อแล้ว ธนาคารจะต้องดูเรื่องแผนการเงิน การควบคุมคุณภาพสินค้าและการผลิต
นอกจากนี้ ธนาคารยังสนับสนุนสินเชื่อแก่ผู้ประกอบการต้นน้ำที่เพิ่งเริ่มต้นได้โอท็อป 12 ดาว ที่ต้องการสินเชื่อไม่เกินแสนบาท สูงสุดไม่เกิน 12 ล้านบาท